Pop Art (festivalis)

Festivalis „Pop art“ – Lietuvos pop muzikos renginys. Visų festivalių organizatorius ir rengėjas „Pop centras“. Renginio vieta – Kaunas.

1989 m.

I - asis Pop art' 89 festivalis įvyko 1989 m. gegužės 27 d. Jame dalyvavo grupės „Rondo“, „Combo“, „Fanta“, „Vitražas“ (Kaunas), „Vairas“ (Šiauliai), „Vilnius“, „Poliarizuoti stiklai“, „Norma“ (Vilnius), „Prologas“ (Kėdainiai), „Post scriptum“ (Mažeikiai), „Iliuzija“ (Gargždai), „Presto“ (Utena) ir humoro grupė „Savas kampas“.

1990 m.

II - ajame Pop art' 90 renginyje, įvykusiame 1990 m. gegužės 25 d., norą dalyvauti pareiškė geriausi Lietuvos pop muzikos atlikėjai: Džordana Butkutė (Kaunas), Kastytis Kerbedis (Panevėžys), Stasys Povilaitis (Vilnius), taip pat ir pop grupės „Rondo“, „Suvalkija“ (Kaunas), „Vairas“ (Šiauliai), „Studija“ (Klaipėda), „Casino“ (Šakiai). Svečių teisėmis buvo pakviesti „Archyvas“ (Ryga) ir Vladimiras Kovaliovas (Maskva). Festivalį vedė „Mis kaunietė“ Taira Milušauskaitė, Tadas Padas (Virgis Stakėnas) ir brigadininkas Rapolas (Raimundas Šilanskas).

1991 m.

III - jame Pop art' 91 (1991 m. gegužės 24 d.) dalyvavo: „Alibi“ (ši grupė ir Džordana Butkutė tapo renginio laureatais), „Casino“ (Šakiai), „Rondo“, „Combo“, „NDM“, „Torgus“ (šiai grupei įteikta „Perspektyviausios grupės“ taurė) (Kaunas), „Vairas“ (Šiauliai), „Formulė“ (Kėdainiai), „Sekmadienis“, „Raktas“, „Valio“, „Vidurnaktis“ (Mažeikiai), „Poliarizuoti stiklai“, „Už Tėvynę“ (Vilnius), „Dilema“ (Telšiai), Roma Balsevičiūtė (Klaipėda), „Ex“ („Audi“) (Alytus), „Fanfara“ (Kretinga). Koncertą vedė Vytautas Kernagis.

1992 m.

IV - asis Pop art' 92 festivalis įvyko 1992 m. gegužės 22 d. Pasirodė apie trisdešimt grupių: „Ekspresas“, „Mugė“, „Tigro šypsena“, „Rondo“ (Kaunas), „Asorti“ (Utena), „Nulis laipsnių Celsijaus“ (Kuršėnai), „Violette“, „Lyga“ (Klaipėda), „Aušra ir Tritonas“ (Pakruojis), „Double X“, „Toks modelis“, „Night“, „Talismanas“ (Panevėžys), „Laiptai“ (Pasvalys), „Formulė“, „Prologas“ (Kėdainiai), „Domino“ (Jonava), „Dilema“ (Telšiai), „UTV“, „Senas kuinas“ (Vilnius), „Fanfara“ (Kretinga), „Vidurnaktis“, „Sekmadienis“ (Mažeikiai), „Trys paršiukai“ (Prienai), „Išjunk šviesą“ (Elektrėnai), „Casino“ (Šakiai). Grand prix atiteko grupei „Rondo“ (daina „Nepažįstamoji“). Festivalio Mis tapo Lina Andriejauskaitė (grupė „Vidurnaktis“), o Misteriu išrinktas grupės „Domino“ vokalistas Ligitas Kernagis. Festivalį vedė Andrius Rožickas.

1993 m.

Jubiliejinis V - asis Lietuviškos popmuzikos festivalis Pop art' 93 įvyko 1993 m. gegužės 21 d. Kauno Ąžuolyno sporto komplekso stadione. Festivalyje dalyvavo šios grupės ir atlikėjai: „Alibi“, „Casino“, „Ekspresas“, „Fanfara“, „Formulė“, „Laiptai“, „Legenda“, „Lyga“, Jūratė Miliauskaitė, „Nerija“, „Prologas“, „Sekmadienis“, „Vidurnaktis“, Viktorija ir „Vitražas“, Ovidijus Vyšniauskas, „Airija“, „Assorti“, „Bloga reputacija“, „Dilema“, Ilona ir grupė, „Kodas“, „Meduolis“, „Night“, „Plentas“, „Sapnas“, „Seifas“, „Solidija „, „Sphinks“, „Šansas“, „Šešėliai“, „Tikėjimas“. Svečių teisėmis dalyvavo praėjusių festivalių Grand prix laimėtojai Džordana Butkutė ir grupė „Rondo“. Grand prix laimėjo Viktorija ir grupė „Vitražas“ (su daina „Tavasis bučinys“). Išleistas festivalio albumas „Pop art'93“.

1994 m.

VI - ajame Pop art' 94, įvykusiame 1994 m. gegužės 21 d., dalyvavo šios grupės ir atlikėjai: „Airija“ (Alytus), „Bloga reputacija“ (Jonava), „Biržai“, „Ekspresas“ (Kaunas), „Ex“ (Alytus), „F.A.K.S.“ (Kaunas), „Fanfara“ (Kretinga), „Formulė“ (Kėdainiai), „Ilex“ (Kretinga), „Keista“ (Prienai), „Kodas“ (Alytus), „Meduolis“ (Klaipėda), „Mercy dance“ (Kaunas), „Night“ (Panevėžys), „Prologas“ (Kėdainiai), „Seifas“ (Kaunas), „Sekmadienis“ (Mažeikiai), „Soniclove“ (Kaunas), „Šešėliai“ (Birštonas), „Nars“ (Marijampolė), „Vairas“ (Šiauliai), „Vidurnaktis“ (Mažeikiai), „Arthur Cook“ (Klaipėda), Gintarė Karaliūnaitė (Kaunas), Liveta ir Petras Kazlauskai (Kaunas), Ligitas Kernagis (Jonava), Jūratė Miliauskaitė (Kaunas), Gytis Paškevičius (Šiauliai), R. Rudokas (Vilnius), Daiva Tamošauskaitė (Jonava), „Crazy Violette“ (Klaipėda), Žaneta (Kaunas), Virgis Žlabys (Šiauliai), „4Bidden 3Qwency“. Svečių teisėmis dalyvavo praėjusių festivalių Grand prix laimetojai grupė „Rondo“ bei Viktorija ir „Vitražas“. Grand prix laimėjo grupė „Sekmadienis“ (su daina „Motelis“). Festivalio Mis tapo Lina Andriejauskaitė (grupė „Vidurnaktis“ su daina „Berneliui“), o Misteriu išrinktas grupės „Domino“ vokalistas Ligitas Kernagis (atlikęs dainą „Hello“). Speciali šešių asmenų žiuri išrinko geriausią festivalio dainą (ja tapo Raimundo Valatkos iš grupės „Ex“ atlikta „Kalėdinė daina“), perspektyviausią grupę arba atlikėją (ja tapo „Meduolis“) ir geriausią festivalio solistą (juo tapo Raimundas Valatka). Išleistas festivalio albumas „Pop art'94“.

1995 m.

VII - ajame Pop art' 95, įvykusiame 1995 m. gegužės 19 d., dalyvavo 30 grupių ir atlikėjų: „Kietas riešutas“, J. Jasinskaitė, „B.O.P.“, „Ekspresas“, Elona, „Night“, „F.A.K.S.“, „16 Hz“, Aura, „Impostor“, Ingrida Bondzinskaitė, „Man“, „Dinamika“, „Gija“, „Savaitgalis“, Žaneta, „Ex“, „Nulis laipsnių Celsijaus“, „Kita diena“, Asta Pilypaitė, „Nars“, „Aukcionas“, „Aušra ir 3AR“, „Biržai“, Kleopatra, vaikų pop choras „Linksmasis Do“, „R.S.A.“, „Kietas riešutas“, „Bloga reputacija“, „Tikroji išdykėlė“. Festivalio svečiai praėjusių metų Grand prix laimėtojai: grupės „Rondo“, Viktorija ir „Vitražas“, „Sekmadienis“. Grand prix laimėjo grupė „Dinamika“ (su daina „Padovanok man“), o šios grupės vokalistė Irma Jurgelevičiūtė tapo festivalio Mis. Asta Pilypaitė apdovanota kaip geriausia festivalio atlikėja. Išleistas festivalio albumas „Pop art'95“.

1996 m.

VIII - ajame Pop art' 96 festivalyje dalyvavo 34 grupės ir atlikėjai: Tomas Augulis, „Kietas riešutas“ (Kėdainiai) „Seksta“ (Kazlų Rūda), Rasa Zubreckaitė, Giulija (Kėdainiai), Agnė Dzeikauskaitė (Alytus), „Stiprus smūgis“, Aura ir „Diva“ (Šiauliai), „B'Avarija“ (Klaipėda), „16 Hz“ (Kaunas), „Ekspresas“ (Kaunas), „Parkas“ (Šiauliai), „Ex“ (Alytus), „Onutė ir mes“, „Nars“ (Marijampolė), Gintarė Karaliūnaitė, Saulius ir kt. Svečių teisėmis pasirodė praėjusių penkerių metų Grand prix laimėtojai: Džordana Butkutė ir grupė, Viktorija ir grupė „Vitražas“, grupės „Rondo“, „Sekmadienis“ ir „Dinamika“. Festivalio žiuri sudarė 9 nariai: Mindaugas Tamošiūnas (pirmininkas), Kęstutis Ignatavičius, Birutė Petrikytė, Eurika Masytė, Egidijus Sipavičius, J. Jučas, G. Dalinkevičius, A. Dunis, Laimontas Dinius. Geriausia vokaliste pripažinta Giulija, vokalistu (jau trečią kartą) - Raimundas Valatka (iš grupės „Ex“), o jo atlikta daina „Tu taip toli“ - pripažinta geriausia festivalio daina. Festivalio misteriu tapo Viktoras Martusevičius (iš grupės „Stiprus smūgis“), Mis tapo atlikėja Aura, perspektyviausia grupe pripažinta „B'Avarija“, o Grand prix laimėjo grupė „16 Hz“. Išleistas festivalio albumas „Pop art'96“.

1997 m.

IX - ajame Pop art' 97 festivalyje, kuris vyko 1997 m. gegužės 23 d. Kaune, Nemuno saloje, dalyvavo 27 grupės ir atlikėjai: Valerijus Timofejevas ir grupė, Egidijus Mitkus, „Mercy dance“, „Tikroji išdykėlė“ (Aušrinė Beigaitė), „F.U.“, „Stiprus smūgis“, „Mink taką“, Giulija, „Ekspresas“, Daiva Tamošauskaitė, „B'Avarija“, „Tonika“, „Nars“, „Karališka erdvė“, „Aura ir Diva“, Vilma ir grupė (Mažeikiai), Aurika ir grupė bei kt. Svečių teisėmis pasirodė praėjusių šešerių metų Grand prix laimėtojai: Džordana ir grupė, „Rondo“, Viktorija ir „Vitražas“, „Sekmadienis“, „Dinamika“ ir „16 Hz“. Buvo įstegtos šios nominacijos: Grand prix, festivalio Mis ir Misteris, kuriuos rinko festivalio žiūrovai ir radijo klausytojai, taip pat „simpatijos“ prizas (atiteko Aurikai ir grupė), kurį įsteigė muzikos firma „Martis“, originaliausias atlikėjas (grupė „B'Avarija“) (rinko žurnalistai), festivalio komisija rinko geriausią vokalistę (ja tapo „Tikroji išdykėlė“ (Aušrinė Beigaitė)), vokalistą (juo tapo Raimundas Plikaitis iš grupės „Nars“), dainą (ja tapo grupės „B'Avarija“ daina „Man palaimą dovanok“) ir perspektyviausią grupę (ja tapo „Stiprus smūgis“). Žiuri sudarė Mindaugas Tamošiūnas (pirmininkas), Kęstutis Ignatavičius, Mikas Suraučius, Kazimieras Šiaulys, B. Letukaitė, Dzintra Varžgalienė ir Juozas Statkevičius. Festivalio Grand prix laimėjo „Karališka erdvė“ su daina „Kelių erelis“, festivalio Mis tapo „Tikroji išdykėlė“ (Aušrinė Beigaitė), Misteriu - Darius Paciukonis (iš grupės „Ekspresas“). Festivalį vedė Indrė ir Ramūnas. Išleistas festivalio albumas „Pop art'97“.

1998 m.

X - ajame, jubiliejiniame, Pop art' 98 festivalyje, kuris vyko Kaune, Nemuno saloje, dalyvavo 29 grupės ir atlikėjai: „Aitra“, V. Genytė, R. Janušas, „Coma“, „Kvint'M“, „Pilnatis“, „Mink taką“, „F.U.“, „Sindrome of Chaos“, „Garai“ (Vilnius) ir kt. Buvo įsteigta 10 nominacijų: geriausia choreografija (grupė „F.U.“), įvaizdis (grupė „Aitra“), originalumas (šią skyrė žurnalistai) (grupė „F.U.“), žiuri taip pat rinko geriausią vokalistą (R. Janušas iš Šiaulių) ir vokalistę (nebuvo paskirta), perspektyviausią grupę („Mažasis prizas“) (grupė „Kvint'M“ (Marijampolė)), geriausią dainą (grupės „Pilnatis“ daina „Nereali mylimoji“). Festivalio žiuri sudarė 9 nariai: kompozitorius Mindaugas Tamošiūnas (pirmininkas), Aurelijus Silkinis, Asta Stašaitytė, Žilvinas Žvagulis, Kęstutis Ignatavičius, Virgilijus Mizaras, Vilija Grigonytė, Birutė Letukaitė ir Dzintra Varžgalienė. Festivalio žiūrovų ir radijo klausytojų nuomone „Didijį prizą“, arba „Grand prix“ laimėjo grupė „Mink taką“, festivalio Mis tapo Andreja, o Misteriu - Jonas (abu iš grupės „Mink taką“). Festivalį vedė Indrė Tautkutė. Išleistas festivalio albumas „Pop art'98“.

1999 m.

XI - ajame Pop art' 99 festivalyje dalyvavo šios grupės ir atlikėjai: „Aitra“, „Amplua“, „Angelas“, „Coma“, „Du20-V“, „Incognito A“, „Kris kruopos“, „Mink taką“, „Penki“, R. Janušas, „Stiprus smūgis“, „Tau“ (Rokiškis), „Tonika“, Aistė Smilgevičiūtė, „Beribė erdvė“ (Marijampolė), „S.V“ (Kaunas), „Aelita“, „Pilnatis“, ir kt. Svečių teisėmis pasirodė „Dinamika“, „Rondo“ ir Viktorija. Festivalio Mis tapo Ingrida (iš grupės „Aitra“). Žurnalistų prizas, skirtas už originalumą, atiteko grupei „Beribė erdvė“ (Marijampolė); prizas už geriausią festivalio dainą atiteko grupei „Tau“ (Rokiškis), atlikusiai dainą „Dainuoki ir šoki“. Lina Šalnaitė (iš grupės „Coma“) pelnė geriausios vokalistės prizą, o geriausiu vokalistu pripažintas Ramūnas Grybauskas (iš grupės „Angelas“), atlikęs dainą „Tu - mano erdvėje“. Grupė „Aitra“ pelnė apdovanojimą ne tik už geriausią aprangos dizainą (autorė I. Juocevičiūtė), bet ir žiuri (kurios pirmininkas buvo kompozitorius Mindaugas Tamošiūnas) apdovanojimą („Mažąjį prizą“) bei „Grand Prix“ („Didijį prizą“), kurį skyrė Lietuvos radijo antrosios programos klausytojai ir Nemuno saloje susirinkę žiūrovai. Festivalį vedė Ramunė Kapčiūnienė. Išleistas festivalio albumas „Pop art'99“.

2000 m.

XII - asis Pop art'2000 festivalis įvyko 2000 m. gegužės 19 d. Kaune, Nemuno saloje. Jame dalyvavo šios grupės ir atlikėjai: „Angelas“, „Rojus“, „Midi“, „Tik tak“, „F.A.K.S.“, „Trigrašis“, „Medeinė ir Žvėrinė“, „Tau“, „Dar“, „N.E.O.“ ir kt. Geriausiu festivalio vokalistu pripažintas Ramūnas Grybauskas (iš grupės „Angelas“), geriausios dainos („Musų žodžiai“) apdovanojimą ir festivalio „Grand prix“ pelnė grupė „N.E.O.“ (Kaunas), kurios lyderis Raigardas Tautkus taip pat pripažintas festivalio Misteriu.

2001 m.

XIII - asis Pop art'2001 festivalis įvyko 2001 m. Kaune. Dėl „Grand Prix“ apdovanojimo, kurį publikos nuomone šiais metais laimėjo grupė „Angelas“, varžėsi 12 grupių. Vertinimo komisija išrinko geriausią dainą Kaunui. Šioje nominacijoje nugalėtojais tapo grupė „Amuse“, kurie vieninteliai iš visų grupių ir dainavo apie Kauną. Geriausia festivalio vokaliste pripažinta Irma iš „F.A.K.S.“, geriausias sceninis įvaizdis ir geriausia choreografija, komisijos nuomone, buvo grupės „Demo“. Komisijos ir žiūrovų nuomone geriausios dainos nominacija atiteko grupei „Angelas“, o geriausiu vokalistu pripažintas šios grupės dainininkas Ramūnas Grybauskas. Scenoje taip pat pasirodė „Grand Prix“ laimėtojai: Džordana Butkutė, Viktorija, „16 Hz“, „Karališka erdvė“, „Aitra“, „Neo“, „Dinamika“.